《张天师正殿》
宋代·黄仲元

至人学道师赤松，神姿逸气心芙蓉。手五明扇腰雌雄，凭空架铁超鸿濛。

玉距痕深雕锼工，巨迹千古镇蜍峰。狂飓怒涛锁鱼龙，夜醒月凉水笙镛。

骑吏无鞍鸾鹤从，朝侍玉堂朵云红。天乐隐隐声彻空，俗耳可闻不可逢。

渺视齐州等蠛蠓，沧海有时扬尘风。独此琼馆留人封，神仙之说非梦梦。

士民尸祝社稷同，椒醑鞠𦜕瓜枣供。余非紫阳山人翁，若为诗之铭新宫。

作者简介：（1231—1312）宋兴化军莆田人，字善甫，号四如。黄绩子。度宗咸淳七年进士。授国子监簿，未赴。宋亡，更名渊，字天叟，号韵乡老人，教授乡里以终。有《四如讲稿》、《经史辨疑》、《四如文集》。